O femeie din Constanța a sunat la poliție să reclame că fiul său de 17 ani este drogat și agresiv / Băiatul ar fi plecat cu o mașină, unde au fost găsite 15 pliculețe cu substanțe cu efecte psihoactive
O femeie din Constanța a sunat la poliție să reclame că fiul său, în vârstă de 17 ani, este drogat și agresiv, transmite IPJ. După ce oamenii legii s-au deplasat la fața locului, au constatat că minorul ar fi plecat cu o mașină.
Băiatul a fost identificat la scurt timp în comuna Agigea, iar în autoturism au fost găsite 15 pliculețe cu substanțe cu efecte psihoactive.
Comunicatul integral transmis de IPJ Constanța
La data de 29 martie a.c., în jurul orei 13.45, polițiști din cadrul Poliției Municipiului Constanța – Serviciul Municipal de Ordine Publică au fost sesizați, de o femeie, cu privire la faptul că fiul său minor, de 17 ani, se află sub influența substanțelor interzise și este agresiv.
Polițiștii deplasați la fața locului au constatat că minorul nu se mai află la domiciliu.
În urma investigațiilor efectuate, a rezultat că acesta ar fi plecat cu un autoturism, fiind însoțit de două persoane.
La scurt timp, vehiculul respectiv a fost depistat pe strada Nicolae Titulescu din comuna Agigea.
În interiorul acestuia au fost identificați minorul de 17 ani, conducătorul auto, un bărbat, de 21 de ani, și o minoră, de 15 ani.
În urma efectuării controlului vehiculului, au fost descoperite 15 pliculețe ce conțineau substanțe susceptibile a avea efecte psihoactive.
În urma testării cu aparatul din dotare a conducătorului auto, au reieșit indicii cu privire la posibila prezență a substanțelor psihoactive.
Menționăm că aceasta nu reprezintă probă în cadrul dosarului penal, persoana fiind condusă la o unitate medicală, pentru recoltarea de probe biologice, în vederea stabilirii cu exactitate a consumului unor substanțe interzise.
În cauză a fost întocmit dosar de cercetare penală, pentru săvârșirea infracțiunii de conducerea unui vehicul sub influența alcoolului sau a altor substanțe.
De asemenea, au fost sesizați polițiștii Brigăzii de Combatere a Criminalității Organizate Constanța, potrivit competenței.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank